Covid-19: Wees 'n helpende hand vir jou gemeenskap | Maroela Media
Die eerste skenking wat by Ons Plek Strand gemaak is. (Foto: Verskaf.)
Suid-Afrika en die hele wêreld bevind hulle in uitdagende tye en daarom het die welsynsorganisasie Helpende Hand besluit om die Bybel as riglyn te gebruik om seker te maak dat mense in nood tydens die isolasietydperk genoegsame kos kry.
Hannes Noëth, Solidariteit Helpende Hand se uitvoerende direkteur, benadruk dat met dié instansie se nuwe inisiatief, Josef Silo's, Helpende Hand die beginsel gaan volg om "reg te gee" in die wete dat mense gerus kan wees dat dit wat hulle ook al skenk, reg uitgedeel en aangewend gaan word.
"Ons bedoeling met Josef Silo's is dus om voorsiening te maak vir die moeilike tye wat ons tans ervaar én voorsorg te tref vir moeilike tye wat kan kom nadat die 21 dae van afsondering verby is," sê Noëth.
"Helpende Hand beskik oor gevestigde strukture en het ook 'n lys van waar die nood groot is onder ons Afrikaanse gesinne. Ons voed reeds al die afgelope 13 jaar lank duisende kinders by hulle skole. Dié kinders is nou by die huis, maar moet kos kry. Ons voedingsprojek moet steeds aanhou terwyl die land in die staat van afsondering geplaas is."
Hy sê Helpende Hand weet waar die nood is en het 15 maatskaplike werkers landwyd wat daagliks die situasie monitor en Helpende Hand se stelsel bywerk waar nood onverwags opduik.
"Die komende 21 dae lange afsondering gaan nie net 'n uitdaging bied nie, die tye wat daarna volg, sal ook. Dus versoek ons die publiek om te help waar hulle kan, maar om reg te help en die regte kanale te gebruik om dit te doen," sê Noëth.
"Ons moedig 'n #GeeReg-beginsel aan by mense. Om reg te gee gaan twee kante toe: mense moet reg gee in tye van nood, en diegene en instansies wat ontvang, moet betroubaar wees en onderneem om dit reg te versprei. Helpende Hand is 'n gevestigde en betroubare instansie wat dit nie sou kon doen sonder ons ondersteuners nie. Dit wat ons jaarliks sonder die regering se hulp doen, spreek boekdele."
Helpende Hand het tans 'n vaste lys van adresse waar niebederfbare goedere afgelaai kan word. Voorsorgmaatreëls sal getref word om dit te reinig en só te verhoed dat die virus nie moontlik op die goedere versprei word nie.
Die publiek in afsonderlike dorpe kan ook binnekort registreer om 'n "Silo" te wees, onderhewig aan beperkings en voorwaardes. As die 21 dae van afsondering verby is, sal meer plekke by die lys gevoeg word.
"Dit word soms nodig, selfs in tye van nood, dat wanneer 'n mens nog het, jy ook uitdeel aan diegene wat nie het nie. Dit is veral in tye van nood dat 'n mens moet leer om te bly gee, want dit doen jou goed om te gee as jy self onder druk is," sê Noëth.
Helpende Hand doen 'n beroep op mense om as hulle in dié tyd van afsonderig goedere aankoop, iets ekstra te koop en by die Josef Silo's in hul gebied te gaan aflaai. As die afsondering verby is, sal die geriewe vir 'n geruime tyd bedrywighede voortsit tot die krisistyd heeltemal verby is. Alle voorsorgmaatreëls sal getref word om die publiek se veiligheid te verseker.